Covid Cases: 24 घंटे में मिले 1 लाख नए मरीज, 1.74 लाख हुए ठीक, अबतक 3.49 लाख की मौत
दुख की बात ये है कि कोरोना संक्रमण के कारण पिछले 24 घंटों में 2427 लोगों की मौत हो गई है। स्वास्थ्य मंत्रालय द्वारा जारी किए गए ताजा आंकड़ों के बाद, देश में अबतक सामने आए कोरोना के कुल मामले बढ़कर 2 करोड़ 89 लाख 9 हजार 975 हो गए हैं।
नई दिल्ली. देश में कोरोना संक्रमण की दूसरी लहर की रफ्तार लगातार कमजोर पड़ती जा रही है। पिछले 24 घंटों में देशभर में कोरोना संक्रमण के 1 लाख 636 नए मरीज सामने आए हैं जबकि इस दौरान 1 लाख 74 हजार 399 कोरोना मरीज इस बीमारी से उभरने में सफल रहे हैं। दुख की बात ये है कि कोरोना संक्रमण के कारण पिछले 24 घंटों में 2427 लोगों की मौत हो गई है। स्वास्थ्य मंत्रालय द्वारा जारी किए गए ताजा आंकड़ों के बाद, देश में अबतक सामने आए कोरोना के कुल मामले बढ़कर 2 करोड़ 89 लाख 9 हजार 975 हो गए हैं। इन मामलों में से 2 करोड़ 71 लाख 59 हजार 180 मरीज ठीक हो चुके हैं जबकि 3 लाख 49 हजार 186 मरीजों की कोविड से जान जा चुकी है। देश में इस वक्त कोरोना के 14 लाख 1 हजार 609 एक्टिव मामले हैं।पिछले 45 दिन में संक्रमण से मौत के ये सबसे कम मामले सामने आए हैं। इससे पहले छह अप्रैल को 24 घंटे में संक्रमण के 96,982 नए मामले सामने आए थे। आंकड़ों के अनुसार, देश में अभी तक कुल 36,63,34,111 नमूनों की कोविड-19 संबंधी जांच की गई है, जिनमें से 15,87,589 नमूनों की जांच रविवार को की गई। नमूनों के संक्रमित आने की दर 6.34 प्रतिशत है। पिछले 14 दिन से संक्रमण की दैनिक दर 10 प्रतिशत से कम बनी है। वहीं, संक्रमण की साप्ताहिक दर भी कम होकर 6.21 प्रतिशत हो गई है।मंत्रालय के आंकड़ों के अनुसार, देश में अभी 14,01,609 लोगों का कोरोना वायरस संक्रमण का इलाज चल रहा है, जो कुल मामलों का 4.85 प्रतिशत है। पिछले 24 घंटे में उपचाराधीन मामलों में कुल 76,190 की गिरावट आई है। संक्रमण मुक्त हुए लोगों की संख्या लगातार 25वें दिन संक्रमण के नए मामलों से अधिक रही।देश में अभी तक कुल 2,71,59,180 लोग संक्रमण मुक्त हो चुके हैं और मरीजों के ठीक होने की राष्ट्रीय दर भी बढ़कर 93.94 प्रतिशत हो गई है। वहीं, कोविड-19 से मृत्यु दर 1.21 प्रतिशत हो गई है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख, 20 नवम्बर को 90 लाख के पार हो गए। देश में 19 दिसम्बर को ये मामले एक करोड़ के पार और चार मई को दो करोड़ के पार चले गए थे।